**บทที่ 1**

**บทนำ**

* 1. **ที่มาและความสำคัญของปัญหา**

ในสังคมโลกปัจจุบัน การเรียนรู้ภาษาต่างประเทศมีความสำคัญเป็นอย่างยิ่งในชีวิตประจำวัน เนื่องจากเป็นเครื่องมือสำคัญในการติดต่อสื่อสาร การศึกษา การแสวงหาความรู้ การประกอบอาชีพ การสร้างความเข้าใจเกี่ยวกับวัฒนธรรมและวิสัยทัศน์ของชุมชนโลก และตระหนักถึงความหลากหลายทางวัฒนธรรมและมุมมองของสังคมโลก นำมาซึ่งมิตรไมตรีและความร่วมมือกับประเทศต่าง ๆ ช่วยพัฒนาผู้เรียนให้มีความเข้าใจตนเองและผู้อื่นดีขึ้น เรียนรู้และเข้าใจความต่างของภาษาและวัฒนธรรม ขนบธรรมเนียม ประเพณี สังคม เศรษฐกิจ การเมือง การปกครอง มีความพึงพอใจที่ดีต่อการใช้ภาษาต่างประเทศ และใช้ภาษาต่างประเทศเพื่อการสื่อสารได้ รวมทั้งเข้าถึงองค์ความรู้ต่าง ๆ ได้ง่ายและกว้างขึ้น และมีวิสัยทัศน์ในการดำรงชีวิต กระทรวงศึกษาธิการ (2552, น. 220)

หลักสูตรแกนกลางการศึกษาขั้นพื้นฐานกำหนดให้กลุ่มสาระการเรียนรู้ภาษาต่างประเทศ (ภาษาอังกฤษ) เป็นสาระการเรียนรู้ที่กำหนดให้ผู้เรียนทุกระดับชั้นและผู้เรียนทุกคนต้องเรียนโดยจัดลำดับให้อยู่ในกลุ่มที่สองซึ่งเป็นกลุ่มสาระที่เสริมสร้างพื้นฐานความเป็นมนุษย์และสร้างศักยภาพในการคิดและการทำงานอย่างสร้างสรรค์ เพื่อพัฒนาผู้เรียนให้มีคุณลักษณะอันพึงประสงค์ตามจุดมุ่งหมายของหลักสูตร ดังนั้น การจัดการเรียนการสอนที่ดี ผู้เรียนจะต้องได้รับการฝึกทักษะให้มากที่สุด การจัดกระบวนการเรียนการสอนต้องให้สอดคล้องกับธรรมชาติและลักษณะเฉพาะของภาษา ควรจัดกิจกรรมการเรียนรู้ให้หลากหลายและควรฝึกผู้เรียนให้รู้วิธีการเรียนภาษาด้วยตนเองควบคู่กันไปด้วย อันจะนำไปสู่การพึ่งพาตนเองได้ และสามารถเรียนรู้ได้ตลอดชีวิต โดยใช้ภาษาอังกฤษในการศึกษาค้นคว้าหาความรู้ในการเรียนสาระการเรียนรู้อื่น ๆ และใช้ในการศึกษาต่อ รวมทั้งการประกอบอาชีพ ซึ่งเป็นจุดมุ่งหมายที่สำคัญในการปฏิรูปการเรียนรู้ กระทรวงศึกษาธิการ (2552, น. 221-225)

ในการจัดการเรียนรู้ภาษาต่างประเทศแตกต่างจากการเรียนสาระการเรียนรู้อื่นเนื่องจากผู้เรียนไม่ได้เรียนภาษาเพื่อความรู้เกี่ยวกับภาษาเท่านั้น แต่เรียนภาษาเพื่อให้สามารถใช้ภาษาเป็นเครื่องมือในการติดต่อสื่อสารกับผู้อื่นได้ตามความต้องการในสถานการณ์ต่าง ๆ ทั้งในชีวิตประจำวัน และการงานอาชีพ การที่ผู้เรียนจะใช้ภาษาได้ถูกต้องคล่องแคล่วและเหมาะสมนั้น ขึ้นอยู่กับทักษะการใช้ภาษา ดังนั้น การเรียนภาษาที่ดีผู้เรียนจะต้องมีโอกาสได้ฝึกทักษะการใช้ภาษาให้มากที่สุดทั้งในห้องเรียนและนอกห้องเรียน การจัดกระบวนการเรียนการสอนให้สอดคล้องกับธรรมชาติ และลักษณะเฉพาะของการเรียนภาษาจึงควรประกอบไปด้วยกิจกรรมที่หลากหลาย ทั้งกิจกรรมการฝึกทักษะทางภาษา และกิจกรรมการฝึกผู้เรียนให้รู้วิธีการเรียนภาษาด้วยตนเองควบคู่กันไป อันจะนำไปสู่การเป็นผู้เรียนที่พึ่งตนเองได้ และสามารถเรียนรู้ได้ตลอดชีวิต ทั้งด้านภาษาต่างประเทศและใช้ภาษาต่างประเทศเป็นเครื่องมือในการค้นคว้าหาความรู้ในการเรียนวิชาอื่น ๆ ในการศึกษาต่อ รวมทั้งในการประกอบอาชีพ ซึ่งเป็นจุดมุ่งหมายสำคัญประการหนึ่งของการปฏิรูปการเรียนรู้ กระทรวงศึกษาธิการ (2552, น. 221-225) แนวทางในการจัดกิจกรรมการเรียนการสอนตามหลักสูตรแกนกลางการศึกษาขั้นพื้นฐาน พุทธศักราช 2551 มุ่งให้ผู้เรียนมีความสามารถในการสื่อสารควบคู่กัน 2 ด้าน ได้แก่ ความสามารถในการใช้ภาษา เพื่อเข้าสู่สังคมและวัฒนธรรม และความสามารถในการใช้ภาษาเพื่อสื่อความหมายได้อย่างถูกต้องตามหลักการทางภาษาและเหมาะสมกับสถานการณ์ต่าง ๆ ที่พบเจอ คือการจัดการเรียนการสอนโดยเน้นให้ผู้เรียนเป็นศูนย์กลาง การจัดการเรียนการสอนด้วยกิจกรรมที่มีความหมายและหลากหลายฝึกฝนการสื่อสารในสถานการณ์ต่าง ๆ และบรรยากาศการเรียนการสอน เพื่อให้ผู้เรียนสามารถใช้ภาษาในสถานการณ์จริงให้ได้มากที่สุดโดยใช้สื่อและอุปกรณ์ที่หลากหลาย

การจัดกิจกรรมการเรียนการสอนภาษาอังกฤษในปัจจุบัน ได้เน้นให้ผู้เรียนสามารถใช้ภาษาอังกฤษเพื่อการสื่อสารได้ การอ่านเป็นทักษะที่จำเป็นอย่างยิ่งต่อการศึกษาหาความรู้และพัฒนาชีวิต ซึ่งนอกจากจะทำให้เกิดความรู้แล้ว ยังก่อให้เกิดความสนุกสนานเพลิดเพลินและส่งเสริมให้มีความคิดริเริ่มสร้างสรรค์ได้แนวทางในการดำเนินชีวิต การอ่านจึงเป็นหัวใจสำคัญของการศึกษาทุกระดับ และเป็นเครื่องมือในการแสวงหาความรู้ในด้านต่าง ๆ การอ่านที่ดีมีประสิทธิภาพ จะต้องอ่านแล้วจับใจความได้ สรุปสาระสำคัญของเรื่องที่อ่านได้ แต่การสำรวจผลสัมฤทธิ์ทางการเรียนของผู้เรียนพบว่า ปัญหาสำคัญในการอ่านของผู้เรียนคืออ่านแล้วยังจับใจความไม่ได้ ไม่สามารถสรุปประเด็นออกมาได้ ไม่สามารถแยกแยะความรู้ ข้อเท็จจริง ข้อคิดเห็น จากเรื่องที่อ่านได้ ไม่สามารถแยกใจความหลักกับใจความรองได้ ทำให้ไม่ได้รับประโยชน์จากการอ่านเท่าที่ควร ทั้งยังเป็นปัญหาอุปสรรคต่อการเรียนรู้และการศึกษาวิชาต่าง ๆ ด้วย กระทรวงศึกษาธิการ (2552, น. 221-225)

ปัญหาที่พบมากที่สุดในการสอนภาษาอังกฤษทั้ง 4 ทักษะ ได้แก่การสอนอ่าน คือ นักเรียนสามารถอ่านภาษาอังกฤษได้แต่ไม่เข้าใจความหมายของคำศัพท์ในเรื่องการอ่าน ไม่สามารถตอบคำถามหรือจับประเด็นเนื้อหาได้ สุมิตรา อังวัฒนกุล (2537, น. 150) กล่าวว่า เด็กไทยส่วนมากยังมีระดับความสามารถในทักษะการอ่านภาษาอังกฤษอยู่ในเกณฑ์ที่ไม่น่าพอใจ และการที่ผู้เรียนส่วนมากยังขาดความสามารถในทักษะการอ่านเพื่อความเข้าใจนั้น อาจเป็นเพราะการขาดวิธีการ หรือเทคนิคที่เหมาะสม มีประสิทธิภาพในการอ่านเพื่อความเข้าใจและ ทิพวัลย์ มาแสง (2532, น. 4-5) กล่าวว่าปัญหาที่เกิดกับนักเรียนนั้นเป็นเพราะว่า ขาดความกระตือรือร้นและขาดแรงจูงใจในการเรียน ขาดการฝึกฝนตนเอง พื้นฐานทางด้านภาษาอังกฤษของนักเรียนไม่ดี นักเรียนมีเจตคติที่ไม่ดีต่อภาษาอังกฤษ และสิ่งสำคัญคือ ความพร้อมของนักเรียน ดังนั้นการเตรียมการความพร้อมของนักเรียนก่อนการเรียนรู้ภาษาอังกฤษเป็นภาษาที่สองอย่างถูกต้องเป็นตัวแปรที่สำคัญ ในการพัฒนาทักษะการอ่านสามารถกระทำได้หลายวิธีตามบริบทของแต่ละโรงเรียน เช่น KWL-Plus, CL, เทคนิค Jigsaw หรือ CIRC แต่ SQ3R เป็นเป็นอีกวิธีหนึ่งที่สามารถใช้ในการพัฒนาทักษะการอ่านเพื่อความเข้าใจ ซึ่งเป็นวิธีการเรียนรู้และแสวงหาความรู้ด้วยตนเองได้อย่างประสิทธิภาพ ทำให้ผู้เรียนมีทักษะด้านการอ่านอย่างมีประสิทธิภาพ

จากสภาพการสอนอ่านในระดับประถมศึกษา พบว่า นักเรียนจำนวนมากไม่ประสบผลสำเร็จทางด้านการอ่าน กล่าวคือ นักเรียนไม่สามารถจับใจความสำคัญของเรื่องที่อ่านได้ ไม่เข้าใจเนื้อเรื่องโดยตลอด และไม่สามารถวิเคราะห์เรื่องที่อ่านได้ ซึ่งสาเหตุหนึ่งพบว่าเกิดจากครูผู้สอนยังใช้วิธีการสอนแบบเก่ากับนักเรียนโดยการอ่านแล้วแปลหรืออธิบายศัพท์ให้นักเรียนฟังแล้วอ่านตาม สุพิมล ทรงประดิษฐ์ (2541, น. 15) นักเรียนเป็นเพียงผู้ตอบรับ ฟัง และจดจำในสิ่งที่ครูสอนหรือบอกเพียงอย่างเดียว ซึ่งอาจทำให้นักเรียนเกิดความเบื่อหน่าย และมีเจตคติที่ไม่ดีต่อวิชาภาษาอังกฤษ และส่งผลต่อผลสัมฤทธิ์ทางการเรียนวิชาภาษาอังกฤษอยู่ในระดับต่ำ สุนันทา มั่นเศรษฐวิทย์ (2544, น. 70) ได้กล่าวถึงปัญหาของการอ่านว่า นักเรียนบางคนอ่านแล้วไม่เข้าใจ จับใจความไม่ได้ เป็นเหตุให้เกิดความรู้สึกเบื่อหน่าย มีเจตคติที่ไม่ดีต่อการเรียน เรวดี หิรัญ (2540, น. 151) ได้กล่าวว่า การสอนทักษะการอ่านในระยะที่ผ่านมาเน้นไปที่การออกเสียง การแปลคำต่อคำประโยคต่อประโยคมิได้เน้นกระบวนการอ่านให้ต่อเนื่องโดยจับใจความ จากเหตุผลข้างต้นจะเห็นได้ว่ามีความจำเป็นอย่างยิ่งที่นักเรียนต้องได้รับการพัฒนาทางด้านทักษะการอ่านภาษาอังกฤษอย่างเร่งด่วน ดังนั้นในการจัดการเรียนการสอน ครูผู้สอนจำเป็นต้องพัฒนาตนค้นคว้าหาความรู้และต้องมีความรู้เรื่องการใช้สื่อและการผลิตสื่อมาใช้ในกระบวนการจัดการเรียนรู้เพื่อให้ผู้เรียนเกิดการเรียนรู้มากที่สุด ในปัจจุบันได้มีนักการศึกษาและนักวิจัยที่เกี่ยวข้องกับการเรียนการสอนภาษาอังกฤษ โดยเฉพาะทักษะการอ่าน ได้ทดลองใช้เทคนิคและวิธีการสอนแบบต่างๆ เพื่อที่จะหาว่าวิธีการสอนแบบใดจะเป็นวิธีการที่ดีที่สุด และเหมาะสมที่จะทำให้นักเรียนเกิดความเข้าใจในการอ่านควบคู่กันไปด้วย เพราะในการอ่านถ้าไม่เข้าใจหรือจับใจ ความสำคัญสิ่งที่อ่านไม่ได้แล้วก็ย่อมไม่เกิดประโยชน์อันใดเลย ดังนั้นการจัดสื่อการอ่านที่เป็นหนังสือแบบเรียน ตำรา และชุดการอ่าน ให้มีคุณลักษณะที่จะช่วยส่งเสริมการเรียนรู้ได้อย่างรวดเร็วและท้าทายให้ผู้เรียนมีความอยากรู้อยากเห็นมากยิ่งขึ้น เรวดี หิรัญ (2536, น. 151) และในกระบวนการศึกษาหาความรู้ความเข้าใจในเรื่องต่างๆ ในยุคปัจจุบันที่ต้องดำรงตนในสังคมที่เต็มไปด้วยข้อมูลข่าวสารที่ทันสมัยมากมาย ซึ่งข้อมูลนั้น อาจมีทั้งข้อเท็จจริง และข้อมูลที่ไม่น่าเชื่อถือ ดังนั้นผู้เรียนต้องรู้จักวิเคราะห์ความสำคัญส่วนประกอบ สาเหตุและที่มาของเรื่องราวที่อ่านได้ โดยใช้กระบวนการคิดที่เป็นทักษะการคิดขั้นสูง ที่เรียกว่า การคิดวิเคราะห์ (Analytical Thinking) การอ่านเป็นเครื่องมือที่สำคัญในการแสวงหาความรู้ การรู้และใช้วิธีการที่ถูกต้องจึงเป็นสิ่งจำเป็นสำหรับผู้อ่านทุกคน การรู้จักฝึกฝนอย่างสม่ำเสมอจะช่วยให้ผู้อ่านมีพื้นฐานในการอ่านที่ดีทั้งจะช่วยให้เกิดความชำนาญและมีความรู้กว้างขวางด้วย ดังนั้นการที่นักเรียนจะเป็นผู้อ่านที่ดีจึงขึ้นอยู่กับสภาพแวดล้อมที่ครูเป็นผู้จัดเตรียมให้ อีกทั้งยังต้องผสมผสานกับความสนใจของผู้อ่านเพื่อเป็นแรงจูงใจที่จะช่วยให้นักเรียนได้อ่านอย่างสม่ำเสมอ สุนันทา มั่นเศรษฐวิทย์ (2545, น. 2) การอ่านมีความสำคัญกับมนุษย์ตั้งแต่เด็กจนโต การอ่านมีความสำคัญต่อการพัฒนาอาชีพและการศึกษา การอ่านเป็นหัวใจสำคัญของการเรียนการสอน ฉวีวรรณ คูหาภินันท์ (2542, น. 3) การอ่านเป็นส่วนหนึ่งของภาษาซึ่งประกอบด้วยการฟัง การพูด การอ่าน การเขียน การอ่านจะเกิดขึ้นได้ย่อมต้องมีการฟัง การดูและการพูด ดังนั้นการอ่านจึงมีลักษณะขอบข่ายที่กว้างขวางครอบคลุมกิจการหลายด้าน เช่น การใช้การรับรู้ การเรียนรู้ พัฒนาการ ความสนใจการตอบสนอง การตัดสิน การสังเคราะห์ การแก้ปัญหา การจัดลำดับ การอนุมาน ความตั้งใจการเชื่อมโยง การอุปมาน นามธรรม การสรุป การเปรียบเทียบข้อมูล การประเมินค่าอย่างพินิจพิเคราะห์ การใช้สมาธิ การเลือก จินตนาการ การระลึก และการประยุกต์ ทำให้การอ่านเกิดการตอบสนองทางร่างกาย และทางอารมณ์ ส่งผลต่อการเปลี่ยนแปลงทางด้านเจตคติ บุคลิกภาพอุปนิสัย ตลอดจนแนวการประพฤติปฏิบัติของผู้อ่านได้

การจัดกิจกรรมการเรียนการสอนนักเรียนชั้นประถมศึกษาปีที่ 6 โรงเรียนชุมชนบัวบานสามัคคี พบว่าทักษะที่เป็นปัญหามากที่สุดได้แก่ทักษะการอ่าน เพราะนักเรียนอ่านเนื้อหาไม่เข้าใจ ไม่สามารถวิเคราะห์และตอบคำถามจากเรื่องที่อ่าน จากผลการทดสอบวิชาภาษาอังกฤษระดับโรงเรียน นักเรียนได้คะแนนเฉลี่ยทักษะการอ่านต่ำกว่า 50 ซึ่งเป็นคะแนนผ่านเกณฑ์ที่โรงเรียนกำหนด (โรงเรียนชุมชนบัวบานสามัคคี, 2559) และจากผลการสอบวัดคุณภาพการศึกษาระดับชาติ วิชาภาษาอังกฤษ ปีการศึกษา 2559 ระดับชั้นประถมศึกษาปีที่ 6 ทั่วประเทศ โดยที่ผลคะแนนเฉลี่ยระดับประเทศเท่ากับ 34.59 ในขณะที่นักเรียนชั้นประถมศึกษาปีที่ 6 โรงเรียนชุมชนบัวบานสามัคคี มีผลคะแนนเท่ากับ 25.21 โดยได้คะแนนเฉลี่ยในสาระการเรียนรู้เพื่อการสื่อสารระดับโรงเรียนเท่ากับ 25.43 ซึ่งต่ำกว่าคะแนนเฉลี่ยระดับประเทศ คือ 35.35 วิชาภาษาอังกฤษเป็นวิชาที่นักเรียนทำคะแนนได้ต่ำสุด

การสอนโดยใช้วิธีสอนแบบ SQ3R เป็นการสอนให้นักเรียนได้อ่านอย่างมีวิจารณญาณซึ่งเป็นการอ่านที่มีความสำคัญมากเพราะเป็นเครื่องมือในการพัฒนาสติปัญญาให้ผู้เรียนรู้จักคิดวิเคราะห์ รู้จักใช้เหตุผลในการแก้ปัญหา และรู้จักตัดสินใจในการประเมินค่าสารต่างๆ อย่างถูกต้อง เที่ยงธรรม สามารถนำผลการอ่านไปใช้ให้เกิดประโยชน์แก่ตนเองและสังคมได้อย่างดี เอมอร เนียมน้อย (2551, น. 13) เนื่องจากการสอนโดยวิธีสอนแบบ SQ3R เป็นวิธีการสอนอ่านให้นักเรียนได้ฝึกอ่านฝึกคิดอย่างมีวิจารณญาณ ฝึกให้นักเรียนมีความรอบคอบ ทำตามขั้นตอนของวิธีการสอนอย่างถูกต้องและเหมาะสม โดยเริ่มจากขั้นสำรวจ ขั้นตั้งคำถาม ขั้นอ่านอย่างรอบคอบ ขั้นจดจำ และขั้นทบทวน ซึ่งกระตุ้นความสนใจของนักเรียนให้อยากอ่าน และฝึกตนเองให้สามารถอ่านเพื่อการสื่อสารได้อย่างมีประสิทธิภาพ

จากสภาพปัญหาที่พบดังกล่าวผู้วิจัยจึงมีความสนใจที่จะพัฒนากิจกรรมการจัดการจัดการเรียนรู้ภาษาอังกฤษโดยใช้วิธีสอนแบบ SQ3R เพื่อพัฒนาทักษะการอ่านเพื่อความเข้าใจ

ซึ่งน่าจะสามารถแก้ปัญหาและพัฒนาการอ่านภาษาอังกฤษเพื่อความเข้าใจของนักเรียน และพัฒนาผู้เรียนให้มีความสามารถในการคิดวิเคราะห์ มีทักษะในการแสวงหาความรู้ด้วยตนเอง และเป็นการพัฒนารูปแบบการสอนเพื่อหาแนวทางในการพัฒนาการเรียนการสอนภาษาอังกฤษต่อไป ซึ่งเป็นวิธีการเรียนรู้และแสวงหาความรู้ด้วยตนเองได้อย่างมีประสิทธิภาพ

* 1. **วัตถุประสงค์การวิจัย**

 1.2.1 เพื่อศึกษาการจัดกิจกรรมการอ่านภาษาอังกฤษเพื่อความเข้าใจของนักเรียนชั้นประถมศึกษาปีที่6 โดยใช้วิธีการสอนแบบ SQ3R ที่มีประสิทธิภาพตามเกณฑ์ 75/75

 1.2.2 เพื่อศึกษาค่าดัชนีประสิทธิผลการเรียนรู้การอ่านภาษาอังกฤษเพื่อความเข้าใจของนักเรียนชั้นประถมศึกษาปีที่ 6 โดยใช้วิธีการสอนแบบ SQ3R

 1.2.3 เพื่อเปรียบเทียบการอ่านภาษาอังกฤษเพื่อความเข้าใจ โดยใช้วิธีการสอนแบบ SQ3R ระหว่างก่อนเรียนและหลังเรียน

 1.2.4 เพื่อศึกษาความพึงพอใจของนักเรียนที่มีต่อการเรียนรู้โดยใช้วิธีสอนแบบ SQ3R มาพัฒนาทักษะการอ่านภาษาอังกฤษเพื่อความเข้าใจ

* 1. **สมมติฐานการวิจัย**

 นักเรียนชั้นประถมศึกษาปีที่ 6 ที่เรียนทักษะการอ่านภาษาอังกฤษเพื่อความเข้าใจ โดยใช้วิธีสอนแบบ SQ3R มีผลสัมฤทธิ์หลังเรียนสูงกว่าก่อนเรียน

* 1. **ขอบเขตการวิจัย**

 **1.4.1 ประชากรและกลุ่มตัวอย่าง**

 ประชากร คือ นักเรียนที่ศึกษาระดับชั้นประถมศึกษาปีที่ 6 ที่เรียนวิชาภาษาอังกฤษพื้นฐาน โรงเรียนชุมชนบัวบานสามัคคี อำเภอจัตุรัส จังหวัดชัยภูมิ 2 ห้องเรียนรวม 58 คน

 กลุ่มตัวอย่าง ได้แก่ นักเรียนที่ศึกษาระดับชั้นประถมศึกษาปีที่ 6 ที่เรียนวิชาภาษาอังกฤษพื้นฐาน โรงเรียนชุมชนบัวบานสามัคคี อำเภอจัตุรัส จังหวัดชัยภูมิ 1 ห้องเรียน จำนวน 29 คน เลือกโดยวิธีการสุ่มมาแบบกลุ่ม (Cluster Random Sampling)

 **1.4.2 ตัวแปรที่ศึกษา**

 1.4.2.1 ตัวแปรต้น ได้แก่ การจัดการเรียนรู้ภาษาอังกฤษเพื่อความเข้าใจ ของนักเรียนชั้นประถมศึกษาปีที่ 6 โดยใช้วิธีการสอนแบบ SQ3R

 1.4.2.2 ตัวแปรตาม ได้แก่

 1) ทักษะการอ่านภาษาอังกฤษเพื่อความเข้าใจ

 2) ความพึงพอใจของนักเรียนที่มีต่อวิธีสอนแบบ SQ3R

 **1.4.3 เนื้อหาที่ใช้ในการวิจัย**

 เนื้อหาที่ใช้ในการทดลองครั้งนี้เป็นเนื้อหาที่สอดคล้องกับกลุ่มสาระภาษาต่างประเทศชั้นประถมศึกษาปีที่ 6 จำนวน 5 เรื่อง ดังนี้

 1.4.3.1 My family

 1.4.3.2 My school

 1.4.3.3 Food and drink

 1.4.3.4 The weather forecast

 1.4.3.5 Festival

 **1.4.4 สถานที่**

1.4.4.1 โรงเรียนชุมชนบัวบานสามัคคี อำเภอจัตุรัส จังหวัดชัยภูมิ

 **1.4.5 ระยะเวลาในการวิจัย**

1.4.5.1 ผู้วิจัยทำวิจัยในภาคเรียนที่ 2 ปีการศึกษา 2560

**1.5 นิยามศัพท์เฉพาะ**

“การจัดการเรียนรู้” หมายถึง ขั้นตอนหรือวิธีจัดกิจกรรมการเรียนการสอน โดยใช้วิธีสอนแบบ SQ3R ซึ่งเป็นการสอนอ่านที่ผู้เรียนต้องใช้ความคิดพิจารณาสิ่งที่อ่านอย่างรอบคอบ มีเหตุผล ถี่ถ้วน เพื่อวิเคราะห์หาคำตอบ โดยมีเทคนิค 5 ขั้นตอน คือ 1) ขั้นสำรวจ 2) ขั้นตั้งคำถาม 3) ขั้นอ่านอย่างละเอียดเพื่อหาคำตอบให้กับคำถามที่ตั้งไว้ 4) ขั้นท่องจำ จดจำ 5) ขั้นทบทวน

 **“ทักษะการอ่านภาษาอังกฤษเพื่อความเข้าใจ”** หมายถึง พฤติกรรมการอ่านเพื่อความเข้าใจ ที่สามารถวัดได้จากแบบทดสอบวัดผลสัมฤทธิ์ทางการอ่านภาษาอังกฤษเพื่อความเข้าใจ ที่ผู้วิจัยสร้างขึ้น หลังจากอ่านเรื่องที่กำหนดให้แล้ว

 **“ประสิทธิภาพตามเกณฑ์** 75/75**”** หมายถึง ผู้เรียนมีผลสัมฤทธิ์ทางการเรียนเป็นไปตามเกณฑ์ที่กำหนดไว้

75 ตัวแรก คือประสิทธิภาพของกระบวนการ (E1) หมายถึง ความสามารถของการจัดการเรียนรู้โดยใช้วิธีสอนแบบ SQ3R ในแต่ละแผนซึ่งวัดได้จากค่าเฉลี่ยที่ได้จากการทำแบบทดสอบระหว่างเรียนจำนวน 5 ครั้งของนักเรียนทั้งหมด

75 ตัวหลัง คือประสิทธิภาพของผลลัพธ์ (E2) หมายถึง ผลที่เกิดขึ้นจากการเรียนรู้โดยใช้แผนการสอนทั้งหมด หาได้จากค่าเฉลี่ยที่ได้จากการทำแบบทดสอบวัดผลสัมฤทธิ์หลังเรียนของนักเรียนทั้งหมด

“ดัชนีประสิทธิผล” (Effectiveness Index : E.I.) หมายถึง ตัวเลขที่แสดงถึงความก้าวหน้าของผู้เรียนที่เรียนในรายวิชาภาษาอังกฤษของนักเรียนชั้นประถมศึกษาปีที่ 6 โดยใช้วิธีสอนแบบ SQ3R โดยเปรียบเทียบคะแนนจากการทดสอบวัดผลสัมฤทธิ์ทางการเรียนก่อนเรียนกับคะแนนที่ได้จากการทดสอบวัดผลสัมฤทธิ์ทางการเรียนหลังเรียน

“ความพึงพอใจ” หมายถึง ความพึงพอใจต่อการจัดการเรียนการสอนโดยใช้วิธีสอนแบบ SQ3R ความต้องการที่ถูกจัดลำดับตามความเร่งด่วนหรือลำดับก่อนหลังตั้งแต่ความต้องการขั้นพื้นฐานไปจนสู่ความต้องการในลำดับขั้นที่สูงขึ้นถัดไป มีการกระตุ้นด้วยแรงจูงใจ (เป็นสิ่งที่คนพึงพอใจที่จะได้รับจากการแสดงพฤติกรรมอย่างใดอย่างหนึ่งออกไป) จนก่อให้เกิดความรู้สึกที่ดีต่อสิ่งใดสิ่งหนึ่ง ในการวิจัยนี้ หมายถึง ก่อให้เกิดความรู้สึกที่ดีต่อการเรียนการสอน

“วิธีการสอนแบบ SQ3R” หมายถึง เทคนิคการอ่านแบบ SQ3R หรือเทคนิคในการดู ถาม อ่าน ท่อง ทวน

1. Survey คือ การอ่านแบบดูผ่านแบบคร่าวๆเพื่อสำรวจเนื้อหาที่จะต้องอ่านอย่างกว้าง เพื่อหาข้อความหรือจุดสำคัญ ซึ่งในขั้นนี้ไม่ควรใช้เวลาเกิน  5  นาที  และการอ่านนี้จะชี้ให้เห็นหัวข้อสำคัญๆหรือแนวคิดหลักของเรื่องจะช่วยให้เราเรียบเรียงแนวคิดต่าง ๆ ได้แล้วค่อยอ่านละเอียดภายหลัง

2. Question คือ การถามโดยการคิดตั้งคำถามที่สัมพันธ์เกี่ยวข้องเชื่อมโยงกับใจความสำคัญที่เรากำลังอ่านอยู่ เช่น ถามในใจว่าข้อความที่อ่านเกี่ยวกับใคร ทำอะไร เมื่อไร ที่ไหน ทำไม และอย่างไร (Who What When Where Why How) ซึ่งจะช่วยให้การอ่านเป็นไปอย่างมีจุดหมายและสามารถจับประเด็นใจความได้อย่างถูกต้องแม่นยำ

3. Read คือ การอ่านอย่างละเอียดเพื่อทำความเข้าใจและจับประเด็นสำคัญๆของข้อความ ที่อ่านอย่างแท้จริงโดยต้องค้นหาคำตอบสำหรับคำถามที่ตั้งไว้ไปในขณะเดียวกัน

4. Recite คือ การท่องเป็นการย้ำความจำในประเด็นสำคัญ ซึ่งอาจทำด้วยการเขียนสรุปเรียบเรียงหรือย่อใจความสำคัญหรือหัวข้อหลักใหญ่ๆไว้ด้วยถ้อยคำที่ตนเองถนัดและเข้าใจมากที่สุด เพื่อสะดวกในการทบทวนต่อไปด้วย

5. Review  คือ การทบทวนในเนื้อหาประเด็นต่างๆที่ได้อ่านจบแล้วว่ามีความเข้าใจมากน้อยเพียงใดแล้วนำข้อมูลทั้งหมดที่อ่านมาเขียนในรูปแผนผังความคิด

**1.6 ประโยชน์ที่ได้รับจากการวิจัย**

 1.6.1 นักเรียนได้พัฒนาความสามารถด้านทักษะการอ่านภาษาอังกฤษ โดยใช้วิธีสอนแบบ SQ3R ได้อย่างถูกต้องเหมาะสมตามหลักการใช้ภาษา

 1.6.2 เป็นแนวทางแก่ครูผู้สอนและผู้ที่มีบทบาททางการศึกษา ในการนำข้อมูลความรู้ที่ได้จากการวิจัย ไปปรับปรุงหลักสูตรและวิธีการการจัดกิจกรรรมการเรียนการสอนเพื่อพัฒนาทักษะการอ่านภาษาอังกฤษต่อไป

 1.6.3 เป็นแนวทางการจัดกิจกรรมการเรียนรู้เพื่อพัฒนาทักษะการอ่านภาษาอังกฤษ โดยใช้วิธีสอนแบบ SQ3R